Kawasaki Ki-32

Το **Kawasaki Ki-32** (ονομασία του Ιαπωνικού Αυτοκρατορικού Στρατού: **Μονοκινητήριο Ελαφρύ Βομβαρδιστικό Τύπου 98**, συμμαχική ονομασία αναφοράς: **Mary**) ήταν ιαπωνικό ελαφρύ βομβαρδιστικό του Β΄ Παγκοσμίου Πολέμου. Επρόκειτο για ένα μονοκινητήριο μεσοπτέρυγο μονοπλάνο με σταθερό σύστημα προσγείωσης και δυνατότητα μεταφοράς έως και 450&nbsp;kg βομβών.

## Σχεδιασμός και ανάπτυξη
Το Ki-32 αναπτύχθηκε για να καλύψει απαίτηση του Αυτοκρατορικού Στρατού που εκδόθηκε τον Μάιο του 1936 και αφορούσε στην ανάπτυξη νέου ελαφρού βομβαρδιστικού που θα αντικαθιστούσε τα Kawasaki Ki-3. Το νέο αεροσκάφος θα έπρεπε να είναι στο σύνολό του εγχώριας σχεδίασης και κατασκευής. Ζητήθηκε από τις Mitsubishi και Kawasaki να ετοιμάσουν μέχρι τον Δεκέμβριο του 1936 από δύο πρωτότυπα έκαστη. Βάσει των προδιαγραφών που τους δόθηκαν, το νέο αεροσκάφος θα έπρεπε να έχει μέγιστη ταχύτητα 400&nbsp;km/h στα 3000 m, να μπορεί να επιχειρεί σε ύψη 2000-4000&nbsp;m, καθώς και να μπορεί να φθάσει σε ύψος 3000&nbsp;m σε οκτώ λεπτά. Σε ό,τι αφορά το προωστικό σύστημα, δόθηκαν τρεις επιλογές: ο αστεροειδής κινητήρας Mitsubishi Ha-6 μέγιστης ισχύος 825&nbsp;hp, ο επίσης αστεροειδής Nakajima Ha-5 (850&nbsp;hp) ή ο εν σειρά κινητήρας Kawasaki Ha-9-IIb (850&nbsp;hp).

Το αεροσκάφος θα έπρεπε να έχει δυνατότητες κάθετης εφόρμησης, ολικό βάρος όχι μεγαλύτερο των 3300&nbsp;kg και θα μπορούσε να φέρει φορτίο βομβών 300&nbsp;kg για τις περισσότερες αποστολές, το οποίο θα μπορούσε να ανέλθει στα 450&nbsp;kg.

Το αρχικό πρωτότυπο της Kawasaki πραγματοποίησε την παρθενική του πτήση τον Μάρτιο του 1937, ενώ ακολούθησαν επτά ακόμη. Όντας σχεδιαστικά και σε ό,τι αφορά τις επιδόσεις πολύ κοντά με το ανταγωνιστικό Mitsubishi Ki-30, αυτό που εν τέλει πρόκρινε την επιλογή της πρότασης της Mitsubishi ήταν ο κινητήρας. Η σχεδίαση της Kawasaki αντιμετώπισε αρκετά ζητήματα, ιδίως με την ψύξη του κινητήρα. Παρόλα αυτά το 1938, δώδεκα μήνες μετά από την ένταξη του Ki-30 σε παραγωγή, το Ki-32 επίσης εντάχθηκε σε παραγωγή. Η απόφαση αυτή ελήφθη λόγω των αυξημένων αναγκών σε αεροσκάφη εν μέσω του Β΄ Σινοϊαπωνικού Πολέμου. Παραδόξως, παρόλο που η σχεδίαση της Mitsubishi είχε επικρατήσει στον σχετικό διαγωνισμό κατασκευάστηκαν περισσότερα Ki-32 (854 συνολικά, με την παραγωγή να τερματίζεται τον Μάιο του 1940) παρά Ki-30.

## Επιχειρησιακή ιστορία
Τα Ki-32 χρησιμοποιήθηκαν εκτενώς κατά τον Β΄ Σινοϊαπωνικό Πόλεμο. Επίσης έλαβαν μέρος στη Μάχη του Χαλχίν Γκολ κατά την οποία οι ιαπωνικές δυνάμεις ενεπλάκησαν με τις σοβιετικές (1938–1939). Η τελευταία πολεμική επιχείρηση στην οποία συμμετείχαν Ki-32 είναι ο βομβαρδισμός του Χονγκ Κονγκ στο πλαίσιο της κατάλυψής του από τις ιαπωνικές δυνάμεις τον Δεκέμβριο του 1941. Το 1942 αποσύρθηκαν από τις μονάδες πρώτης γραμμής προκειμένου να αξιοποιηθούν ως εκπαιδευτικά.
 
Οι Ιάπωνες παρέδωσαν επίσης Ki-32 στην αεροπορία του Μαντσουκούο, προς αντικατάσταση των παρωχημένων KDA-2. Στις τάξεις της αεροπορίας του Μαντσουκούο παρέμειναν ο βασικός τύπος βομβαρδιστικού μέχρι το τέλος του παγκοσμίου πολέμου.

## Χρήστες

;Ιαπωνία
*Αεροπορική Υπηρεσία του Ιαπωνικού Αυτοκρατορικού Στρατού

;Μαντσουκούο
*Πολεμική Αεροπορία του Μαντσουκούο

;Ινδονησία
*Μικρός αριθμός αεροσκαφών πέρασε στην κατοχή των αυτονομιστών μετά το τέλος του πολέμου.

## Δείτε επίσης
;Παρόμοια αεροσκάφη
* Fairey Battle
* Mitsubishi Ki-30
* Mitsubishi Ki-51

;Κατάλογοι
* Κατάλογος αεροσκαφών του Β' Παγκοσμίου Πολέμου

## Παραπομπές


## Βιβλιογραφία
*  (new edition 1987 by Putnam Aeronautical Books, .)
* 
* 
* 
* 
* 

## Εξωτερικοί σύνδεσμοι
* 

Κατηγορία:Αεροσκάφη Kawasaki
Κατηγορία:Βομβαρδιστικά αεροσκάφη
Κατηγορία:Αεροσκάφη του Μεσοπολέμου
Κατηγορία:Αεροσκάφη του Β' Παγκοσμίου Πολέμου
Κατηγορία:Εμβολοκινητήρια στρατιωτικά αεροσκάφη
Κατηγορία:Βομβαρδιστικά κάθετης εφόρμησης